62025TJ0069
RETTENS DOM (Femte Afdeling med fem dommere)
25. februar 2026 (
*1
)
»Præjudiciel forelæggelse – toldunion – den fælles toldtarif – tarifering – kombineret nomenklatur – fortolkning – begrebet »varer i sæt« bestående af to eller flere særskilte bestanddele – bestemmelse 3 til afsnit VI i bilag I til forordning (EØF) nr. 2658/87«
I sag T-69/25,
angående en anmodning om præjudiciel afgørelse i henhold til artikel 267 TEUF, indgivet af Bundesfinanzhof (forbundsdomstol i skatte- og afgiftsretlige sager, Tyskland) ved afgørelse af 12. november 2024, indgået til Domstolen den 15. januar 2025, i sagen
A GmbH
mod
Hauptzollamt C,
har
RETTEN (Femte Afdeling med fem dommere),
sammensat af afdelingsformanden, M. Sampol Pucurull, og dommerne T. Pynnä, J. Laitenberger, M. Stancu og W. Valasidis (refererende dommer),
generaladvokat: J. Martín y Pérez de Nanclares,
justitssekretær: V. Di Bucci,
på grundlag af Domstolens fremsendelse af anmodningen om præjudiciel afgørelse til Retten den 30. januar 2025 i henhold til artikel 50b, stk. 3, i statutten for Den Europæiske Unions Domstol,
henset til det sagsområde, der er omhandlet i artikel 50b, stk. 1, litra d), i statutten for Den Europæiske Unions Domstol, og til den omstændighed, at der ikke foreligger et selvstændigt spørgsmål vedrørende fortolkningen som omhandlet i nævnte statuts artikel 50b, stk. 2,
på grundlag af den skriftlige forhandling,
efter at der er afgivet indlæg af:
–
A GmbH ved direktør P. Kalski og Rechtsanwalt R. Schwerin,
–
Europa-Kommissionen ved A. Demeneix og B. Eggers, som befuldmægtigede,
og idet Retten efter at have hørt generaladvokaten har besluttet, at sagen skal pådømmes uden forslag til afgørelse,
afsagt følgende
Dom
1
Anmodningen om præjudiciel afgørelse vedrører fortolkningen af den kombinerede nomenklatur (herefter »KN«), der er indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT 1987, L 256, s. 1), som ændret ved Kommissionens gennemførelsesforordning (EU) nr. 1101/2014 af 16. oktober 2014 (EUT 2014, L 312, s. 1), og navnlig af begrebet »varer i sæt« som omhandlet i bestemmelse 3 til afsnit VI i nævnte bilag.
2
Anmodningen er blevet indgivet i forbindelse med en tvist mellem A GmbH, der er et tysk selskab, og Hauptzollamt C (hovedtoldkontor C, Tyskland) vedrørende tariferingen af et kapselsystem, der indeholder sølvlegeringspulver og flydende kviksølv, og som er bestemt til at blive blandet med henblik på at danne en kviksølvfyldning, der anvendes til fyldning af huller i tænder.
Retsforskrifter
Folkeretten
3
Det harmoniserede varebeskrivelses- og varenomenklatursystem (herefter »HS«) blev udarbejdet af Toldsamarbejdsrådet, nu Verdenstoldorganisationen (WCO), som blev oprettet ved konventionen om oprettelse af Toldsamarbejdsrådet, undertegnet i Bruxelles den 15. december 1950. HS blev oprettet ved den internationale konvention om det harmoniserede varebeskrivelses- og varenomenklatursystem, der blev undertegnet i Bruxelles den 14. juni 1983 (United Nations Treaty Series, bind 1503, s. 4, nr. 25910 (1988)), og som sammen med ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT 1987, L 198, s. 1).
4
Verdenstoldorganisationen godkender på de i HS-konventionens artikel 8 fastsatte betingelser de forklarende bemærkninger og de tariferingsudtalelser, som vedtages af HS-udvalget.
5
De almindelige bemærkninger i de forklarende bemærkninger til bestemmelse 3 til afsnit VI i HS i den affattelse, der finder anvendelse på tvisten i hovedsagen, har følgende ordlyd:
»Bestemmelse 3 indeholder de nærmere regler for tariferingen af varer i sæt, bestående af to eller flere særskilte bestanddele, der alle eller for en dels vedkommende henhører under afsnit VI. Bestemmelsen er imidlertid begrænset til sæt, hvis bestanddele efter blanding er bestemt til fremstilling af et produkt henhørende under afsnit VI eller VII. Sådanne sæt skal tariferes i den position, der omfatter sidstnævnte vare, forudsat at bestanddelen opfylder betingelserne i punkt [a)-c)] i bestemmelsen.
Eksempler på varer i sådanne sæt er dentalcement og andre tandfyldningsmidler henhørende under pos. 3006, visse lakker og malinger henhørende under pos. 3208[-3210] og udfyldnings og tætningsmidler etc. henhørende under pos. [3214] [...].
Det bemærkes, at varer i sæt bestående af to eller flere særskilte bestanddele, der alle eller for en dels vedkommende henhører under afsnit VI, og som er bestemt til at anvendes uden forudgående blanding, ikke er omfattet af bestemmelse 3 til dette afsnit. Sådanne sæt i detailsalgspakninger tariferes ved anvendelse af Almindelige tariferingsbestemmelser (almindeligvis punkt 3 b); ved sæt, der ikke foreligger i detailsalgspakninger, tariferes bestanddelene særskilt.«
EU-retten
KN
6
Toldtarifering af varer, der indføres i Den Europæiske Union, fastsættes efter KN. Denne nomenklatur er baseret på HS. KN gengiver positionerne og underpositionerne i HS med seks cifre, idet det syvende og ottende ciffer anvendes til at skabe yderligere underpositioner, som er specifikke for systemet.
7
I medfør af artikel 12, stk. 1, i forordning nr. 2658/87 vedtager Europa-Kommissionen hvert år en forordning indeholdende en fuldstændig udgave af KN sammen med toldsatserne, således som denne følger af de foranstaltninger, der er vedtaget af Rådet for Den Europæiske Union eller Kommissionen. Denne forordning anvendes fra den 1. januar det følgende år.
8
Det fremgår af de for Retten fremlagte sagsakter, at den affattelse af KN, der finder anvendelse i hovedsagen, er den, som følger af gennemførelsesforordning nr. 1101/2014, hvorved KN blev ændret med virkning fra den 1. januar 2015.
9
De almindelige tariferingsbestemmelser vedrørende KN, der er indeholdt i del 1, afsnit I, afsnit A, i bilag I til gennemførelsesforordning nr. 1101/2014, har følgende ordlyd:
»1. Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.
[...]
3. Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:
a)
Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.
b)
Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.
[...]«
10
Del II af KN med overskriften »Toldtariffen« indeholder afsnit VI, der har overskriften »Produkter fra kemiske og nærtstående industrier«.
11
Bestemmelse 1, litra b), til afsnit VI i KN bestemmer, at »med de begrænsninger, der følger af litra a), skal varer, der omfattes af varebeskrivelsen i pos. 2843, 2846 eller 2852, tariferes i den pågældende position, selv om de eventuelt kunne henføres til en anden position i dette afsnit«.
12
Bestemmelse 2 til afsnit VI i KN har følgende ordlyd:
»Med de begrænsninger, der følger af bestemmelse 1, skal varer, der foreligger i doseret stand eller i pakninger til detailsalg og som følge deraf omfattes af en af positionerne 3004, 3005, 3006, 3212, 3303, 3304, 3305, 3306, 3307, 3506, 3707 eller 3808, tariferes i den pågældende position, selv om de eventuelt kunne henføres til en anden position i nomenklaturen.«
13
Bestemmelse 3 til afsnit VI i KN er sålydende:
»Varer i sæt bestående af to eller flere særskilte bestanddele, der alle eller for en dels vedkommende henhører under dette afsnit, og som er bestemt til, efter sammenblanding, at udgøre en vare omhandlet i afsnit VI eller VII, tariferes i den position, der omfatter sidstnævnte vare, forudsat at bestanddelene:
a)
efter emballeringsmåden klart kendetegner sig som bestemt til at anvendes sammen uden forudgående ompakning
b)
foreligger samtidigt og
c)
kendetegner sig, enten ved deres art eller det foreliggende mængdeforhold, som bestemt til at komplettere hinanden.«
14
Dette afsnit indeholder kapitel 28 og 30 i KN med henholdsvis overskriften »Uorganiske kemikalier; uorganiske eller organiske forbindelser af ædle metaller, af sjældne jordarters metaller, af radioaktive grundstoffer og af isotoper« og »Farmaceutiske produkter«.
15
KN’s kapitel 28 indeholder pos. 2805 med overskriften »Alkalimetaller eller alkaliske jordarters metaller; sjældne jordarters metaller, scandium og yttrium, også indbyrdes blandede eller legerede; kviksølv«.
16
KN’s kapitel 28 indeholder ligeledes pos. 2843, hvis overskrift svarer til følgende tabel:
2843
Kolloide ædle metaller; uorganiske eller organiske forbindelser af ædle metaller, også når de ikke er kemisk definerede; amalgamer af ædle metaller:
[...]
[...]
[...]
[...]
2843 90
Andre forbindelser; amalgamer:
2843 90 10
– – Amalgamer
5,3
–
17
I henhold til bestemmelse 4 til kapitel 30 i KN gælder følgende:
»Pos. 3006 omfatter kun følgende produkter, som skal tariferes i denne position og ikke i nogen anden position i nomenklaturen:
[...]
f)
dentalcement og andre tandfyldningsmidler; cement til sammensætning af knoglebrud
[...]«
18
KN’s kapitel 30 indeholder pos. 3006 med overskriften »Farmaceutiske produkter som nævnt i bestemmelse 4 til dette kapitel«. Underposition 30064000 har overskriften »Dentalcement og andre tandfyldningsmidler; cement til sammensætning af knoglebrud«.
Retningslinjer
19
Retningslinjerne for tarifering i den kombinerede nomenklatur af varer i sæt til detailsalg (EUT 2013, C 105, s. 1, herefter »retningslinjerne«) fastsætter bl.a. følgende:
»Under [den almindelige tariferingsbestemmelse 3, litra b), vedrørende KN] forstås ved begrebet »varer i sæt til detailsalg« varer, som:
a)
består af mindst to forskellige varer, som kan henføres under forskellige positioner
b)
består af produkter eller varer, der er sammenpakket med henblik på opfyldelse af et specielt behov eller udøvelsen af en bestemt aktivitet, og
c)
er emballeret, således at de kan sælges direkte til brugerne uden ompakning ([f.eks.] i dåser, æsker, eller opsat på karton).
[...]
Alle ovennævnte betingelser skal være opfyldt.
Ovennævnte regler gælder ikke for »sæt«, som skal tariferes i henhold til almindelige tariferingsbestemmelser 1 og 6, når begrebet »sæt« forekommer i formuleringen af en KN-kode, [f.eks.]:
[...]
eller som følge af specifikke bestemmelser, [f.eks.]:
– bestemmelse 3 til afsnit VI
[...]«
Hovedsagen og det præjudicielle spørgsmål
20
I september 2015 anmodede sagsøgeren i hovedsagen, A, hovedtoldkontor C om meddelelse af en bindende tariferingsoplysning for et kapselsystem, der indeholdt to bestanddele, nemlig legeringspulver og flydende kviksølv, der var anbragt i særskilte kamre. Det fremgår af forelæggelsesafgørelsen, at disse kamre ikke kan adskilles uden at ødelægge den kapsel, der omslutter dem. Adskillelsen af kamrene fører nemlig direkte til, at bestanddelene blandes, så snart den barriere, der adskiller dem, beskadiges. Kapslerne emballeres sammen med brugsanvisninger i styktal, der er bestemt til detailsalg. De er beregnet til at blive blandet i tandlægeklinikker i én enkel arbejdsgang ved hjælp af små maskiner for at opnå en portion sølvamalgam, der er klar til brug til fyldning af et hul i en tand.
21
I sin bindende tariferingsoplysning af 5. november 2015 tariferede hovedtoldkontor C i modsætning til, hvad A havde anmodet om, ikke det i hovedsagen omhandlede kapselsystem i underposition 30064000 i KN, der var pålagt en toldsats på 0%, men i underposition 28439010 i KN, der var pålagt en toldsats på 5,3%.
22
A klagede over denne afgørelse.
23
Efter afslag på klagen anlagde A sag ved Finanzgericht (domstol i skatte- og afgiftsretlige sager, Tyskland), som ikke gav selskabet medhold. Denne domstol konkluderede, at den omhandlede vare henhørte under pos. 2843 i KN og ikke under pos. 3006 i KN med den begrundelse, at den forelå i sæt som omhandlet i bestemmelse 3 til afsnit VI i KN.
24
A har iværksat revisionsanke til prøvelse af dommen ved Bundesfinanzhof (forbundsdomstol i skatte- og afgiftsretlige sager), som er den forelæggende ret.
25
Den forelæggende ret er af den opfattelse, at afgørelsen af tvisten i hovedsagen afhænger af, om den omhandlede vare kan udgøre et »sæt« som omhandlet i bestemmelse 3 til afsnit VI i KN. Såfremt dette er tilfældet, skal tariferingen foretages på grundlag af den vare, der fremkommer ved sammenblandingen af disse to bestanddele. Denne færdige vare vil henhøre under pos. 2843 i KN, som har forrang for pos. 3006. Såfremt der derimod ikke er tale om »sæt« som omhandlet i bestemmelse 3 til afsnit VI i KN, er den endelige vare, der opnås efter sammenblandingen, ikke afgørende for tariferingen. Kapselsystemet ville således henhøre under underposition 30064000 i KN og ikke under underposition 28439010 heri, eftersom legeringspulver og kviksølv endnu ikke udgør et amalgam.
26
Den forelæggende ret ønsker indledningsvis oplyst, om begrebet »varer i sæt« i bestemmelse 3 til afsnit VI i KN skal fortolkes anderledes end begrebet »varer i sæt til detailsalg« i den almindelige tariferingsbestemmelse 3, litra b), vedrørende KN, således som denne er præciseret i retningslinjerne. Den forelæggende ret ønsker navnlig oplyst, om kravet i retningslinjerne om, at et sæt skal bestå af to eller flere varer, der er eller kan adskilles fra hinanden, ligeledes finder anvendelse på begrebet »sæt« [(i flertal)] som omhandlet i bestemmelse 3 til afsnit VI i KN. Den forelæggende ret har anført, at der skal sondres mellem det retlige spørgsmål, der er rejst i hovedsagen, og det spørgsmål, som Domstolen tog stilling til i dom af 10. marts 2016, VAD og van Aert (C-499/14, EU:C:2016:155), som vedrørte fortolkningen af begrebet »varer i sæt« som omhandlet i den almindelige tariferingsbestemmelse 3, litra b), vedrørende KN.
27
Den forelæggende ret ønsker dernæst oplyst, om betingelsen om, at bestanddelene skal »foreligge samtidigt« i bestemmelse 3, litra b), til afsnit VI i KN indebærer en mulighed for, at disse bestanddele kan foreligge særskilt.
28
Endelig opstår ifølge den forelæggende ret også spørgsmålet om, hvorvidt den omstændighed, at ordet »einige« (visse) anvendes i flertal i den tyske version af bestemmelse 3 til afsnit VI i KN, indebærer, at når en vare indeholder to forskellige bestanddele, skal begge de to bestanddele nødvendigvis henhøre under afsnit VI, eller om det er tilstrækkeligt, at kun én gør det.
29
På denne baggrund har Bundesfinanzhof (forbundsdomstol i skatte- og afgiftsretlige sager) besluttet at udsætte sagen og forelægge Domstolen følgende præjudicielle spørgsmål:
»Omfatter begrebet [»]varer i sæt[«] i den forstand, hvori udtrykket er anvendt i bestemmelse 3 til afsnit VI i [KN], kapselsystemer, hvori to bestanddele – legeringspulver og flydende kviksølv – til sammenblanding af sølvamalgantandfyldninger befinder sig i særskilte kamre, som ikke kan adskilles ikke-destruktivt?«
Om det præjudicielle spørgsmål
30
Med sit spørgsmål ønsker den forelæggende ret oplyst, om begrebet »sæt« som omhandlet i bestemmelse 3 til afsnit VI i KN skal fortolkes således, at det omfatter et kapselsystem, der indeholder to bestanddele, nemlig sølvlegeringspulver og flydende kviksølv, der er bestemt til at blive blandet med henblik på at danne en kviksølvfyldning, og som befinder sig i særskilte kamre, der ikke kan adskilles uden at ødelægge den kapsel, der omslutter dem.
31
Med henblik på at besvare dette spørgsmål skal det for det første afgøres, om begrebet »varer i sæt« som omhandlet i bestemmelse 3 til afsnit VI i KN skal fortolkes anderledes end begrebet »varer i sæt til detailsalg« i den almindelige tariferingsbestemmelse 3, litra b), vedrørende KN, således som denne er præciseret i retningslinjerne.
32
I denne henseende bemærkes dels, at hverken KN eller de forklarende bemærkninger til KN definerer begrebet »varer i sæt« i bestemmelse 3 til afsnit VI i KN.
33
Dels skal det fastslås, at tariferingen af varer med henblik på anvendelsen af bestemmelse 3 til afsnit VI i KN ikke afgøres på grundlag af den karaktergivende bestanddel, men på grundlag af den vare, der fremkommer ved en blanding af bestanddelene, der helt eller delvis henhører under afsnit VI i KN. Bestemmelse 3 til afsnit VI i KN udgør således en specifik bestemmelse, der fastsætter sine egne anvendelsesbetingelser, som adskiller sig fra dem, der er fastsat i den almindelige tariferingsbestemmelse 3, litra b), vedrørende KN. Denne bestemmelse har som særregel forrang for den almindelig tariferingsbestemmelse 3, litra b), vedrørende KN (jf. præmis 9 ovenfor).
34
Denne konklusion med hensyn til den selvstændige karakter af begrebet »varer i sæt« som omhandlet i bestemmelse 3 til afsnit VI i KN bekræftes af retningslinjerne, som udtrykkeligt bestemmer, at den almindelig tariferingsbestemmelse 3, litra b), vedrørende KN ikke finder anvendelse, når der foreligger en særlig bestemmelse vedrørende »sæt«. Bestemmelse 3 til afsnit VI i KN er blandt de eksempler på specifikke bestemmelser, der udtrykkeligt er anført i disse retningslinjer (jf. præmis 19 ovenfor).
35
Det følger heraf, at begrebet »varer i sæt« som omhandlet i bestemmelse 3 til afsnit VI i KN skal fortolkes selvstændigt, henset til de særlige betingelser, der er fastsat heri.
36
Det skal derfor for det andet nærmere fastslås, hvilke betingelser der gælder for anvendelse af bestemmelse 3 til afsnit VI i KN.
37
I denne henseende bemærkes i første række, at for at varer kan kvalificeres som »varer i sæt« som omhandlet i bestemmelse 3 til afsnit VI i KN, skal de bestå af to eller flere særskilte bestanddele. Begrebet »særskilte bestanddele« skal forstås således, at det kræves, at bestanddelene, dvs. de bestanddele, der kan identificeres som bestemt til at udgøre den færdige vare, skal være fysisk adskilt fra hinanden.
38
I det foreliggende tilfælde fremgår det af de oplysninger, som den forelæggende ret har fremlagt, at de to omhandlede bestanddele, selv om de er fysisk adskilt på grund af deres emballering i to særskilte kamre, er uadskilleligt forbundne, eftersom det er umuligt at adskille disse kamre uden at ødelægge kapslen, som omslutter dem. Ifølge den forelæggende ret kan denne omstændighed have til følge, at disse bestanddele udelukkes fra begrebet »varer i sæt« som omhandlet i bestemmelse 3 til afsnit VI i KN.
39
Det skal imidlertid fastslås, at det hverken fremgår af ordlyden af bestemmelse 3 til afsnit VI i KN eller af de forklarende bemærkninger til HS, at begrebet »særskilte bestanddele« som omhandlet i den nævnte bestemmelse indebærer, at disse bestanddele skal kunne adskilles, uden at det medfører, at den anordning, som forbinder dem, destrueres.
40
Det forhold, at bestanddelene er uadskillelige, udgør således ikke et relevant kriterium med henblik på at afgøre, om det omhandlede kapselsystem kan kvalificeres som »varer i sæt« som omhandlet i bestemmelse 3 til afsnit VI i KN. Emballeringen af disse bestanddele i særskilte kamre, der udgør dele af et enkelt system, svarer til begrebet »særskilte bestanddele« som omhandlet i denne bestemmelse 3, selv om disse kamre ikke kan adskilles uden at ødelægge systemet.
41
Denne fortolkning er i øvrigt i overensstemmelse med formålet med bestemmelse 3 til afsnit VI i KN, som tilsigter at sikre en tarifering på grundlag af den vare, der fremkommer ved blandingen, når de særskilte bestanddele kan identificeres som værende bestemt til, når de først er ekspederet til fri omsætning, at blive samlet til en færdig vare.
42
I anden række betinger bestemmelse 3 til afsnit VI i KN kvalificeringen som »varer i sæt« af, at to eller flere særskilte bestanddele alle eller for en dels vedkommende henhører under afsnit VI.
43
Hvad angår den tvivl, som den forelæggende ret har givet udtryk for med hensyn til, om det er nødvendigt, at begge bestanddele, når der er to af dem, henhører under afsnit VI, bemærkes, at denne tvivl har sin oprindelse i ordlyden af den tyske udgave af bestemmelse 3 til afsnit VI i KN, hvor udtrykket »einige oder alle« (nogle eller alle) anvendes. I denne version er ordet »einige« nemlig et numerisk adjektiv, der betegner en ubestemt flerhed, således at en ren ordlydsfortolkning kan føre til den konklusion, at når der kun er tale om to bestanddele, skal de begge henhøre under afsnit VI.
44
I denne henseende fremgår det af en sammenligning af de forskellige sprogversioner af bestemmelse 3 til afsnit VI i KN, at den tyske og den finske version anvender henholdsvis udtrykkene »einige oder alle« og »jotkut tai kaikki«, som på grund af anvendelsen af flertal henviser til visse eller samtlige bestanddele. I den græske, den spanske, den franske, den italienske, den portugisiske, den rumænske, den svenske og den engelske sprogversion anvendes derimod henholdsvis udtrykkene »olikos i merikos«, »en su totalidad o en parte«, »en totalité ou en partie«, »in tutto o in parte«, »no todo ou em parte«»in totalitate sau partial«, »åtminstone någon« og »some or all of which«, hvilke henviser til enten en del eller samtlige bestanddele.
45
Det skal i denne forbindelse bemærkes, at det følger af Domstolens faste praksis, at den formulering, der er anvendt i én af sprogversionerne af en EU-retlig bestemmelse, ikke kan tjene som eneste grundlag for bestemmelsens fortolkning eller tillægges større betydning end de øvrige sprogversioner. EU-bestemmelserne skal nemlig fortolkes og anvendes ensartet i lyset af de versioner, der er udfærdiget på alle Unionens sprog. Den omhandlede bestemmelse skal i tilfælde af forskel mellem to sprogvarianter af en tekst i EU-retten fortolkes ud fra konteksten og formålet med det regelsæt, hvori den udgør et element (jf. dom af 23.1.2020, Bundesagentur für Arbeit, C-29/19, EU:C:2020:36, præmis 48 og den deri nævnte retspraksis).
46
Det er ubestridt, at en fortolkning af bestemmelse 3 til afsnit VI i KN, hvorefter to bestanddele, når de foreligger sammen, begge skal henhøre under dette afsnit, ville fratage henvisningen i den nævnte bestemmelse til sæt, hvis bestanddele efter blanding er bestemt til at udgøre en vare i afsnit VI eller VII, sin effektive virkning. Hvis samtlige bestanddele i tilfælde af en sådan fortolkning skulle henhøre under afsnit VI, ville blandingen af disse bestanddele nemlig kun kunne føre til fremstilling af en vare, der henhører under samme afsnit, således at den udtrykkelige henvisning til afsnit VII ville være uden enhver nyttevirkning.
47
Det følger heraf, at bestemmelse 3 til afsnit VI i KN finder anvendelse, hvis en af de særskilte bestanddele henhører under dette afsnit.
48
I tredje række fremgår det af bestemmelse 3 til afsnit VI i KN, at kun sæt, hvis bestanddele efter blanding er bestemt til fremstilling af en vare henhørende under afsnit VI eller VII, kan anses for »varer i sæt« som omhandlet i denne bestemmelse. Dette er tilfældet i den foreliggende sag, eftersom den færdige vare, der er fremstillet efter blanding, dvs. en kviksølvfyldning, kan henhøre under forskellige positioner i afsnit VI i KN, som omfatter kapitel 28-38 i KN.
49
I fjerde række fremgår det af ordlyden af bestemmelse 3 til afsnit VI i KN, at varer i sæt kun er omfattet af denne bestemmelse, hvis tre kumulative betingelser er opfyldt, nemlig når de enkelte bestanddele, for det første efter emballeringsmåden klart kendetegner sig som bestemt til at anvendes sammen uden forudgående ompakning, for det andet foreligger samtidigt, og for det tredje, enten ved deres art eller det foreliggende mængdeforhold, kendetegner sig som bestemt til at komplettere hinanden.
50
Hvad angår den første betingelse fremgår det af selve kapselsystemets struktur, at de to bestanddele i den i hovedsagen omhandlede vare er bestemt til at anvendes sammen uden forudgående ompakning. Disse bestanddele, der er indeholdt i nøjagtige doser i to forskellige kamre, er bestemt til at blive blandet ved hjælp af små maskiner med henblik på at opnå en kviksølvfyldning.
51
Hvad angår den anden betingelse, som er genstand for den forelæggende rets spørgsmål, er denne opfyldt, når bestanddelene foreligger samtidig på tidspunktet for fortoldningen.
52
Denne betingelse indebærer derimod på ingen måde, at bestanddelene skal kunne foreligge hver for sig.
53
Som det fremgår af præmis 41 ovenfor, ville en fortolkning, hvorefter betingelsen om, at bestanddelene skal »foreligge samtidigt« var betinget af, at det var muligt fysisk at adskille dem, i øvrigt være i strid med formålet med bestemmelse 3 til afsnit VI i KN.
54
Det følger heraf, at den omstændighed, at de bestanddele, som den i hovedsagen omhandlede vare består af, ikke kan foreligge særskilt uden at det kapselsystem, som omslutter dem, ødelægges, på grund af den uadskillelige forbindelse mellem dets kamre, ikke er til hinder for, at denne vare kvalificeres som »varer i sæt« som omhandlet i bestemmelse 3 til afsnit VI i KN, eftersom det afgørende element for en sådan kvalificering er, at de fysisk adskilte bestanddele foreligger samtidig på tidspunktet for fortoldningen, uanset om de er uadskilleligt forbundne.
55
Hvad angår den tredje betingelse fremgår det af forelæggelsesafgørelsen, at de to bestanddele af den i hovedsagen omhandlede vare på tidspunktet for fortoldningen er kendetegnet ved at være bestemt til at anvendes sammen, eftersom bestanddelenes dosering – selv om de endnu ikke er blandet på en sådan måde, at de danner en kviksølvfyldning – allerede nøjagtigt svarer til den, der er nødvendig for at fremstille én portion, således at denne betingelse er opfyldt.
56
Selv om betingelserne for anvendelse af bestemmelse 3 til afsnit VI i KN i det foreliggende tilfælde umiddelbart forekommer at være opfyldt for så vidt angår den i hovedsagen omhandlede vare, tilkommer det imidlertid den forelæggende ret at efterprøve, om alle de betingelser, der er fastsat i bestemmelse 3, er opfyldt for så vidt angår de faktiske omstændigheder i den tvist, der er indbragt for den.
57
Henset til ovenstående betragtninger skal det forelagte spørgsmål besvares med, at begrebet »sæt« som omhandlet i bestemmelse 3 til afsnit VI i KN skal fortolkes således, at det finder anvendelse på et kapselsystem, der indeholder to bestanddele, nemlig legeringspulver og flydende kviksølv, der er bestemt til at blive blandet med henblik på at danne en kviksølvfyldning, og som befinder sig i særskilte kamre, der ikke kan adskilles uden at ødelægge den kapsel, der omslutter dem.
Sagsomkostninger
58
Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagsomkostningerne. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Retten, ikke erstattes.
På grundlag af disse præmisser
kender
RETTEN (Femte Afdeling med fem dommere)
for ret:
Begrebet »sæt« som omhandlet i bestemmelse 3 til afsnit VI i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif, som ændret ved Kommissionens gennemførelsesforordning (EU) nr. 1101/2014 af 16. oktober 2014, skal fortolkes således, at det finder anvendelse på et kapselsystem, der indeholder to bestanddele, nemlig legeringspulver og flydende kviksølv, der er bestemt til at blive blandet med henblik på at danne en kviksølvfyldning, og som befinder sig i særskilte kamre, der ikke kan adskilles uden at ødelægge den kapsel, der omslutter dem.
Sampol Pucurull
Pynnä
Laitenberger
Stancu
Valasidis
Afsagt i offentligt retsmøde i Luxembourg den 25. februar 2026.
Underskrifter
(
*1
) – Processprog: tysk.